સર્વે સંતો તથા હરિભક્તો મુક્તાનંદ સ્વામીનું આ હૃદય પરિવર્તન નિહાળી રહ્યા હતા. ‘અચાનક આમ કેમ થયું?’ તે કોઈના કળ્યામાં આવતું ન હતું. એક પર્વતભાઈ બધી વાત સમજી ગયા હતા. એમનાં અંતરમાં તાળો બેસી ગયો હતો કે સ્વામી કંઈક જડ્યાની વાત કરતા હતા તે આ જ છે. આ બાજુ મુક્તાનંદ સ્વામીએ નીલકંઠવર્ણીના ભાલમાં સ્વહસ્તે ઉતારેલ ચંદનની અર્ચા કરી, પ્રેમથી ગૂંથેલ પુષ્પની માળા વર્ણીરાજના કંઠમાં પહેરાવી અને અંતરની ઊર્મિઓમાંથી પ્રગટેલી આરતીનું ગાન કરતાં કરતાં આરતી ઉતારી.